**บทที่ 4**

**ผลการศึกษาสภาพการดำเนินงานของกองบุญสัจจะสวัสดิการไทบ้าน**

การวิจัยเรื่อง กระบวนการสร้างและฟื้นฟูทุนทางสังคมสู่ความเข้มแข็งของการจัดสวัสดิการชุมชน กรณีศึกษากองบุญสัจจะสวัสดิการไทบ้าน ตำบลเปือย อำเภอลืออำนาจ จังหวัดอำนาจเจริญ ผู้วิจัยขอนำเสนอผลการวิเคราะห์ข้อมูลสภาพการดำเนินงานของกองบุญสัจจะสวัสดิการไทบ้านตำบลเปือย

**4.1 ผลการวิเคราะห์ข้อมูลจากการสัมภาษณ์**

**4.1.1 ผลการวิเคราะห์ข้อมูลเกี่ยวกับสถานภาพและข้อมูลทั่วไป**

จากการสัมภาษณ์ กลุ่มเป้าหมาย คือ คณะกรรมการกองบุญสัจจะสวัสดิการฯ จำนวน 24 คน สมาชิกกองบุญสัจจะสวัสดิการฯ จำนวน 65 คน เป็นตัวแทนจาก 13 หมู่บ้าน ๆ ละ 5 คน รวมทั้งสิ้น 89 คน โดยจำแนกตามเพศ อายุ ระดับการศึกษา และจำนวนปีของการเป็นสมาชิกกองบุญสัจจะสวัสดิการฯ ดังรายละเอียดตารางที่ 4.1 ดังนี้

**ตารางที่ 4.1**

*สถานภาพและข้อมูลทั่วไปของผู้ให้สัมภาษณ์*

|  |  |  |
| --- | --- | --- |
| ข้อมูล | จำนวน | ร้อยละ |
| 1. เพศ |  |  |
| 1.1 ชาย | 35 | 39.32 |
| 1.2 หญิง | 54 | 60.67 |
| 2. อายุ |  |  |
| 2.1 ต่ำกว่า 40 ปี | 24 | 26.96 |
| 2.2 40 – 50 ปี | 43 | 48.31 |
| 2.3 51 ปี ขึ้นไป | 22 | 24.71 |
| 3. ระดับการศึกษา |  |  |
| 3.1 ต่ำกว่าปริญญาตรี | 81 | 91.01 |
| 3.2 ปริญญาตรี | 6 | 6.74 |
| 3.3 สูงกว่าปริญญาตรี | 2 | 2.24 |
| 4. จำนวนปีของการเป็นสมาชิกกองบุญ |  |  |
| 4.1 ต่ำกว่า 5 ปี | 25 | 28.08 |
| 4.2 5-10 ปี | 47 | 52.80 |
| 4.3 10 ปีขึ้นไป | 17 | 19.10 |

จากตารางที่ 4.1 พบว่า ผู้ให้สัมภาษณ์เป็นเพศชาย จำนวน 35 คน คิดเป็นร้อยละ 39.32 เพศหญิงจำนวน 54 คน คิดเป็นร้อยละ 60.67 อายุต่ำกว่า 40 ปี จำนวน 24 คน คิดเป็นร้อยละ 26.96 อายุ 40-50 ปี จำนวน 43 คน คิดเป็นร้อยละ 48.31 และอายุ 51 ปี ขึ้นไป จำนวน 22 คน คิดเป็นร้อยละ 24.71 ระดับการศึกษา ต่ำกว่าปริญญาตรี จำนวน 81 คน คิดเป็นร้อยละ 91.01 ปริญญาตรี จำนวน 6 คน คิดเป็นร้อยละ 6.74 และสูงกว่าปริญญาตรี จำนวน 2 คน คิดเป็นร้อยละ 2.24 ด้านอายุการเป็นสมาชิกกองบุญสัจจะสวัสดิการฯ เป็นสมาชิกมาแล้วต่ำกว่า 5 ปี จำนวน 25 คน คิดเป็นร้อยละ 28.08 เป็นสมาชิกมาแล้ว 5-10 ปี จำนวน 47 คน คิดเป็นร้อยละ 52.80 เป็นสมาชิกมาแล้ว 10 ปีขึ้นไป จำนวน 17 คน คิดเป็นร้อยละ 19.10

**4.1.2 ผลของการสัมภาษณ์และเวทีสนทนากลุ่มของสภาพการดำเนินงานของกองบุญสัจจะสวัสดิการฯ** มีรายละเอียดดังต่อไปนี้

4.1.2.1 **ประวัติความเป็นมาของตำบลเปือย**

จากการที่ได้ศึกษาจากเอกสารแผนพัฒนาตำบลของเทศบาลตำบลเปือย (2557, น. 1) และสัมภาษณ์กลุ่มเป้าหมายในตำบลเปือย ถึงประวัติความเป็นมาของตำบลสามารถรวบรวมและนำเสนอผลการศึกษาประวัติความเป็นมาของตำบลเปือยได้ดังนี้

แต่ก่อนบุพชน ตำบลเปือย ตั้งถิ่นฐานเดิมอยู่ที่ ตำบลหนองบัวลำภู อันเป็นพื้นที่ของจังหวัดอุดรธานีในปัจจุบัน ในช่วงสมัยนั้น ประมาณ ปี พ.ศ. 2367 สมัยแผ่นดินพระนั่งเกล้าเจ้าอยู่หัว รัชกาลที่ 3 ขึ้นครองราชย์ใหม่ ๆ บ้านเมือง เต็มไปด้วยศึกสงคราม จะเป็นสงครามกับพม่า เขมร ลาว โดยเฉพาะเจ้าอนุวงศ์เมืองเวียงจันทร์ เห็นว่าประเทศสยาม (ชื่อของประเทศไทยสมัยนั้น) กำลังผลัดเปลี่ยนแผ่นดินใหม่คิดว่าคงจะวุ่นวายและมีกำลังอ่อนแอ จึงได้ยกทัพลงมาบุกรุก โจมตีไปทั่วภาคอีสาน บุกลงมาจนถึงเมืองนครราชสีมา ขณะนั้นตั้งทัพหลวงอยู่ที่ตำบลหนองบัวลำภู ไล่กวาดต้อนเอาประชาชนนำกลับไปเมืองเวียงจันทร์ประเทศลาว ได้เกิดความโกลาหลวุ่นวายเดือดร้อนไปทั่วทุกแห่งหน ผู้คนพากันแตกตื่นอพยพหลบหนีไปหาที่อยู่ทำกินใหม่ บุพชนคนตำบลเปือยก็พากันอพยพออกจากหนองบัวลำภูตั้งแต่นั้นเป็นต้นมา

ผู้เฒ่าผู้แก่ได้บอกเล่าแก่ลูกหลานฟังว่าปู่พวนตานีกับปู่พุทธวงศ์ ทั้งสองเป็นหัวหน้าได้รวบรวมลูกหลานเป็นกลุ่มใหญ่ พาอพยพออกจากตำบลหนองบัวลำภูเคลื่อนย้ายลงมาทางทิศใต้ การอพยพเต็มไปด้วยความยากลำบากตลอดระยะทางได้มีการแก่งแย่งเอาผู้คนซึ่งกันและกันจากลุ่มต่าง ๆ ปรากฏว่ากลุ่มของปู่พวนตานีกับปู่พุทธวงศ์แย่งได้มากกว่า ส่วนใหญ่จะเป็นผู้หญิง ทำให้ได้คนจำนวนมากมาร่วมกันตั้งหมู่บ้านประมาณ 200 ครัวเรือน พออพยพมาถึงเขตเมืองลืออำนาจ ครั้งแรกได้เข้ามาอยู่ที่บ้านค้อใหญ่คอนไซก่อน ปัจจุบันนี้บ้านค้อใหญ่คอนไซไม่มีแล้ว หลายคนบอกว่าเป็นที่ตั้งตำบลอำนาจในปัจจุบัน สมัยนี้ตำบลอำนาจเป็นที่ตั้งของเมืองลืออำนาจ อยู่ที่บ้านค้อใหญ่คอนไซไม่นาน ก็อพยพเข้ามาในบริเวณอันเป็นที่อยู่ในปัจจุบัน เมื่อประมาณปี พ.ศ. 2370 คือประมาณ 170 กว่าปีมาแล้ว การเข้ามาตั้งหมู่บ้านในพื้นที่ปัจจุบันไม่ได้เข้ามาอยู่ในทันที ได้มีการแบ่งออกเป็นกลุ่ม ๆ หลายกลุ่ม กลุ่มใหญ่ของปู่พวน ตานี พาลูกหลานไปตั้งหมู่บ้านบริเวณโคกโนนโพธิ์ก่อน บ้านโคกโนนโพธิ์อยู่ใกล้ ๆ กับลำห้วยตอนเหนือ ปัจจุบันมีหลักฐานปรากฏให้เห็นหลายอย่าง เช่น ต้นโพธิ์ขนาดใหญ่ เนินดิน ก้อนหิน เครื่องใช้ดินเผาต่าง ๆ ส่วนกลุ่มของปู่พุทธวงศ์ ได้พากันไปตั้งหมู่บ้านอยู่ที่บ้านโคกดอนน้อย ใกล้กับหนองสะพัง ห่างจากลำห้วยโพธิ์ตอนล่าง ปัจจุบันมีหลักฐานปรากฏให้เห็นเช่น โนนบ้าน ต้นมะม่วงขนาดใหญ่ บ่อน้ำดื่มเรียงด้วยก้อนหินที่พากันขุดไว้ นอกจากนี้มีกลุ่มย่อยที่กระจายกันอยู่ในที่ต่าง ๆ เช่น โนนกระจาย โนนสีดา และโนนขี้ตุ่น เป็นต้น จากนั้นพากันทยอยเข้ามาอยู่รวมกันที่บริเวณดงปู่ตาอันเป็นที่อยู่ปัจจุบัน

สำหรับพื้นที่ดงปู่ตาแห่งนี้ ปู่ตายายบอกเล่าว่า ที่แห่งนี้เคยเป็นเมืองเก่ามาก่อนสมัยขอมสมัยข่า ตอนเข้ามาอยู่ใหม่ ๆ เป็นป่าดงขนาดใหญ่ ดงหนาทึบ มีสัตว์ป่าน้อยใหญ่ นานาชนิดมากมายสภาพบริเวณเป็นเนินดินสูง มีเนื้อที่นับพันไร่ห่างจากลำน้ำเซบกที่อยู่ห่างทางทิศใต้ 1,500 เมตร เหมาะแก่การเข้ามาอาศัยทำมาหากิน ท่านบอกว่าที่แห่งนี้มีผีฮ้าย เจ้าที่เจ้าทางมีความเข็ดขวาง เข็ดลำบาก (ภาษาถิ่น) หรือความศักดิ์สิทธิ์มากนั่นเอง จะทำอะไรกับป่า หรือตัดต้นไม้จะต้องระมัดระวัง ต้องทำพิธีเซ่นไหว้บวงสรวงเป็นประจำทุกปี และที่สำคัญมาก มีโบราณวัตถุอันเก่าแก่มีประวัติความเป็นมาที่น่าศึกษา เช่น พระพุทธรูปมีปัญจวัคคีย์ยืนล้อมพระพุทธรูป ปัจจุบันบางส่วนได้หายไปนานแล้ว นอกจากนี้มีใบเสมาพันปีอยู่เป็นกลุ่มมีถึง 4 กลุ่มใหญ่ แต่ละกลุ่มไม่ห่างกันนักมีทั้งแบบหินทรายและหินศิลาแลง มีลวดลายสัญลักษณ์ต่าง ๆ เป็นโบราณวัตถุทางศาสนา กรมศิลปากรเคยสำรวจแหล่งโบราณวัตถุบอกว่าเป็นสมัยทวาราวดีพุทธศตวรรษที่ 13–14 ศิลปะแบบไพรเม็ง นับว่าเป็นแหล่งอารยะธรรมที่มีคุณค่าทางประวัติศาสตร์ควรแก่การอนุรักษ์ไว้ ปัจจุบันกรมศิลปากรได้ขึ้นทะเบียนไว้แล้ว ทางจังหวัดอำนาจเจริญกำหนดให้เป็นแหล่งท่องเที่ยว และแหล่งประวัติศาสตร์ตำบลเปือย เป็นชุมชนขนาดใหญ่ มีประชากรมากกว่า 7,202 คน เพศชาย 3,571 คน เพศหญิง 3,631 คน มีจำนวน 13 หมู่บ้าน ประกอบไปด้วยกลุ่มหมู่บ้าน 2 กลุ่มและ 1 หมู่บ้าน กลุ่มที่ 1 คือ บ้านเปือย บ้านหัวดง มีทั้งหมด 8 หมู่บ้าน ประกอบไปด้วยบ้านเปือย 5 หมู่บ้าน คือ หมู่ที่ 1,6,7,8,9 และบ้านหัวดง มี 3 หมู่บ้าน คือ หมู่ที่ 3,10,11 กลุ่มที่ 2 คือ บ้านน้ำท่วม มี 4 หมู่บ้าน คือ หมู่ที่ 4,5,12,13 อยู่ทางทิศเหนือของตำบลเปือย ระยะทางห่างจากบ้านเปือยประมาณ 7 กิโลเมตร และมีหมู่บ้านขนาดเล็กอีกหนึ่งหมู่บ้าน คือ บ้านนาดูน หมู่ 2 ห่างจากบ้านเปือยประมาณ 3 กิโลเมตร เป็นบ้านเล็ก ๆ ที่นับถือศาสนาคริสต์ (แผนพัฒนาตำบลเปือยสามปี, 2557, น. 4)

4.1.2.2 สภาพการดำเนินการของกองบุญสัจจะสวัสดิการไทบ้านตำบลเปือย อำเภอลืออำนาจ จังหวัดอำนาจเจริญ

จากการศึกษาเอกสารบันทึกการประชุมของกองบุญสัจจะสวัสดิการไทบ้าน ตำบลเปือย อำเภอลืออำนาจ จังหวัดอำนาจเจริญ (2550, น. 12) สัมภาษณ์และจัดเวทีสนทนากลุ่มคณะกรรมการกองบุญสัจจะสวัสดิการฯ สามารถนำเสนอผลการศึกษาสภาพการดำเนินการของกองบุญสัจจะสวัสดิการฯ ได้ดังนี้

กองบุญสัจจะสวัสดิการไทบ้าน ตำบลเปือย อำเภอลืออำนาจ จังหวัดอำนาจเจริญ มีจุดเริ่มต้นมาจากกลุ่มผู้สูงอายุที่มารักษาศีลอุโบสถที่วัด พระครูอุดมโพธิกิจ ได้ชวนคุยและขยายแนวคิดเรื่อง การช่วยเหลือกันในเวลาเจ็บไข้ได้ป่วย จึงได้ร่วมใจกันก่อตั้ง กลุ่มสัจจะสะสมทรัพย์เพื่อพัฒนาคุณธรรมครบวงจรชีวิต ขึ้นเมื่อวันที่ 30 พฤศจิกายน 2532 สมาชิกเริ่มแรก 50 คน ที่วัดโพธิ์ศิลา โดยมีพระครูอุดมโพธิกิจ เป็นที่ปรึกษา หลังจากได้ดำเนินการบริหารจัดการกลุ่ม โดยกำหนดให้สมาชิกออมเงินสัจจะ มีการปล่อยกู้ให้กับสมาชิก แล้วนำผลกำไรมาจัดสวัสดิการให้แก่สมาชิก เมื่อดำเนินการมาได้ระยะเวลาหนึ่ง การนำผลกำไรที่ได้จากกลุ่มสัจจะสะสมทรัพย์ฯ มาจัดสวัสดิการเพื่อสงเคราะห์ช่วยเหลือสมาชิกนั้น ยังไม่สามารถตอบสนองความต้องการเรื่องสวัสดิการ และความมั่นคงในชีวิตแก่สมาชิกได้อย่างเพียงพอ ทางพระสงฆ์และคณะกรรมการ จึงร่วมแลกเปลี่ยนเรียนรู้เรื่อง การออมเงินวันละบาทเพื่อจัดสวัสดิการ จากเครือข่ายพระสงฆ์นักพัฒนา จึงได้มีการตั้งกลุ่ม “กองบุญสัจจะสวัสดิการไทบ้านตำบลเปือย” เพิ่มขึ้นอีกหนึ่งกองทุน เมื่อวันที่ 9 เมษายน พ.ศ. 2548 โดยมีสมาชิกร่วมก่อตั้งจำนวน 805 คน ถึงปัจจุบัน การดำเนินงานช่วงแรก คณะกรรมการต้องใช้เวลาเรียนรู้การทำบัญชีให้เป็นระบบและถูกต้อง ซึ่งคณะกรรมการทุกคนมีพื้นฐานการเป็นคณะกรรมการกลุ่มสัจจะสะสมทรัพย์ฯ ของหมู่บ้านอยู่ก่อนแล้วจึงไม่ลำบากมากนัก แต่จะประสบปัญหาเรื่องความเข้าใจของสมาชิกและประชาชนในหมู่บ้านที่ไม่ได้เป็นสมาชิก ที่พูดคุยกันและคิดว่าเงินทำบุญวันละบาทเป็นเงินออม เมื่อลาออกแล้วถอนคืนได้ บางคนบอกว่า ออมแล้วไม่ได้กู้ ก็ไม่อยากเข้าเป็นสมาชิก แต่กรรมการทั้งหมดก็ไม่ย่อท้อ เพราะมองว่าสิ่งที่ทำอยู่นี้ดีแล้ว ใช้เวลาเป็นเครื่องพิสูจน์ สักวันคนเหล่านั้นก็จะสมัครเป็นสมาชิกกองบุญสัจจะสวัสดิการฯ เพื่อช่วยเหลือกันเอง

จากการจัดเวทีสนทนากลุ่มผู้บริหารและสมาชิกกองบุญสัจจะสวัสดิการฯ ได้รับทราบข้อมูลด้านพัฒนาการและสภาพการดำเนินงานของกองบุญสัจจะสวัสดิการฯ คือ กองบุญสัจจะสวัสดิการฯ เริ่มก่อตั้งเมื่อวันที่ 9 เมษายน พ.ศ.2548 โดยมีสมาชิกร่วมก่อตั้งจำนวน 805 คน ในช่วงแรกจากเดือนที่ก่อตั้งถึงเดือนที่ 6 (180 วัน) ยังไม่ได้จ่ายสวัสดิการอะไร ซึ่งเป็นไปตามกฎกติกา แต่หลังจากที่สมาชิกรุ่นแรก มีอายุการเป็นสมาชิกครบ 6 เดือนแล้ว ได้ดำเนินการจ่ายสวัสดิการแก่สมาชิกตามกฎกติกาที่ได้กำหนดร่วมกันไว้ คือ 1) สวัสดิการเกิด ผูกแขนรับขวัญเด็กแรกเกิด คนละ 500 บาท แม่นอนโรงพยาบาลจะได้รับเงินสวัสดิการช่วยเหลือ คืนละ 100 บาท ไม่เกิน 5 คืน หรือ 500 บาทต่อคนต่อครั้ง 2) สวัสดิการแก่ ให้บำนาญแก่ผู้ที่มีอายุการเป็นสมาชิกกองทุน 15 ปีขึ้นไป และมีอายุครบ 60 ปี ขึ้นไป โดยจะได้รับบำนาญเป็นรายปี ๆ ละ 500 บาท   
3) สวัสดิการเจ็บป่วย เมื่อสมาชิกเจ็บป่วยนอนโรงพยาบาล จะได้รับเงินสวัสดิการช่วยเหลือ คืนละ 100 บาท ไม่เกิน 10 คืนหรือ 1,000 บาท ต่อคนต่อปี 4) สวัสดิการตาย เมื่อสมาชิกเสียชีวิต กองทุนจะช่วยเหลือ ดังนี้ เมื่อเป็นสมาชิกกองทุนครบ 6 เดือน (180 วัน) จะได้รับค่าทำศพ 2,500 บาท เมื่อเป็นสมาชิกกองทุนครบ 1 ปี (365 วัน) จะได้รับค่าทำศพ 5,000 บาท เมื่อเป็นสมาชิกกองทุนครบ 2 ปี (730 วัน) จะได้รับค่าทำศพ 10,000 บาท เมื่อเป็นสมาชิกกองทุนครบ 4 ปี (1,460 วัน) จะได้รับค่าทำศพ 15,000 บาท เมื่อเป็นสมาชิกกองทุนครบ 8 ปี (2,920 วัน) จะได้รับค่าทำศพ 20,000 บาท   
4) สวัสดิการทุนการศึกษา และทุนส่งเสริมพัฒนาอาชีพอยู่ในดุลพินิจของคณะกรรมการ พิจารณาเป็นรายบุคคล ตามความเหมาะสมทั้งด้านจำนวนทุนและวิธีการพัฒนาส่งเสริม 5) สวัสดิการช่วยเหลือผู้ยากไร้ ผู้ด้อยโอกาส ผู้พิการ ผู้ติดเชื้อในชุมชน อยู่ในดุลพินิจของคณะกรรมการพิจารณาเป็นรายบุคคล ตามความเหมาะสมทั้งด้านจำนวนทุนและวิธีการช่วยเหลือ 6) สวัสดิการคนทำงาน (ค่าตอบแทนคณะกรรมการกองบุญสัจจะสวัสดิการฯ)ในวันทำการกองทุน ช่วยเหลือเป็นค่าพาหนะและค่าดำเนินงาน 200 บาท 7) สวัสดิการช่วยเหลือผู้ได้รับผลกระทบจากภัยธรรมชาติ พิจารณาตามเกณฑ์ความเหมาะสมไม่เกินรายละ 1,000 บาท

การรับสมัครสมาชิก ทางกองบุญสัจจะสวัสดิการฯ ได้เปิดรับสมัครสมาชิกทุก 6 เดือน ซึ่งได้เปิดรับสมัครมาอย่างต่อเนื่องถึงปัจจุบันมีสมาชิกทั้งสิ้นจำนวน 3,735 คน มีเงินกองทุนสวัสดิการจำนวน 6,208,120 บาท จำนวนเงินสวัสดิการที่จ่ายให้กับสมาชิกตลอด 11 ปีรวมทั้งสิ้น 7,856,400 บาท วันทำการของกองบุญสัจจะสวัสดิการฯ เปิดทำการรับเงินสมทบจากสมาชิก และจ่ายสวัสดิการแก่สมาชิก ทุกวันที่ 9 ของเดือน โดยยึดเอาวันที่ก่อตั้งกองบุญสัจจะสวัสดิการฯ เป็นวันทำการตั้งแต่ปีที่ก่อตั้งถึงปัจจุบัน ประเด็นเรื่องการจ่ายสวัสดิการให้กับสมาชิก เป็นไปตามกฎกติกา คือเมื่อสมาชิกเข้าเป็นสมาชิกครบกำหนด 6 เดือนแล้ว สมาชิกมีสิทธิได้รับสวัสดิการตามกฏกติกา ในประเด็นเรืองสวัสดิการนี้ทางผู้บริหารกองบุญสัจจะสวัสดิการฯ ได้ให้ข้อมูลเพิ่มเติมว่า คณะกรรมการได้ร่วมกันเปลี่ยนหลักเกณฑ์การจ่ายสวัสดิการแก่สมาชิกใน 2 เรื่อง คือ เรื่องสวัสดิการบำนาญสำหรับผู้มีอายุ 60 ปี และมีอายุการเป็นสมาชิกครบ 15 ปี เป็นรายเดือน ๆ ละ 500 บาท แต่หลังจากที่ทางกลุ่มดำเนินการมาได้ระยะหนึ่ง เริ่มมีปัญหาจำนวนเงินที่รับเข้ากับจำนวนเงินที่จ่ายสวัสดิการแก่สมาชิกเริ่มจะประสบปัญหาขาดสภาพคล่อง จึงได้ร่วมประชุมหารือและเปลี่ยนกฎกติการ่วมกันระหว่างคณะกรรมการกับสมาชิก ว่าถ้ายังคงสวัสดิการบำนาญแบบนี้ไว้ อนาคตสภาพการเงินของกองบุญสัจจะสวัสดิการฯ จะประสบปัญหาอาจไม่สามารถตั้งอยู่ได้นาน จึงมีความเห็นร่วมกันว่า ถ้าเช่นนั้นควรร่วมกันปรับลดสวัสดิการสำหรับคนแก่ จากเดิมจ่ายเป็นสวัสดิการบำนาญแก่สมาชิกที่มีอายุครบ 60 ปี และเป็นสมาชิกครบ 15 ปี เป็นรายเดือนๆ ละ 500 บาท เป็นจ่ายรายปีแทน ซึ่งกำหนดจ่ายให้ปีละ 500 บาท และเรื่องที่ 2 ที่มีการปรับเปลี่ยนกฎกติกาการจ่ายสวัสดิการคือ เรื่องสวัสดิการตาย จากเดิมที่คณะกรรมการและสมาชิก ร่วมกันกำหนดการจ่ายสวัสดิการสำหรับสมาชิกที่เสียชีวิตเป็นขั้นบันได และจ่ายช่วยเหลือสูงสุดสำหรับสมาชิกที่เป็นสมาชิกครบ 8 ปี คือ 30,000 บาท แต่ทางกองบุญสัจจะสวัสดิการฯ เริ่มประเมินสภาพคล่องทางการเงินและประสบปัญหาเช่นเดียวกับสวัสดิการบำนาญสำหรับคนแก่ จึงขอปรับลดการจ่ายลง คือ จากเดิมมีกำหนดสูงสุดช่วยเหลือสมาชิกผู้เสียชีวิต 30,000 บาท เป็นจ่ายสวัสดิการแก่สมาชิกผู้เสียชีวิตสูงสุด 20,000 บาท เพื่อความยั่งยืนของกองบุญสัจจะสวัสดิการฯ ในประเด็นดังกล่าวทั้งสมาชิกและคณะกรรมการมีความเห็นไปในทิศทางเดียวกัน เพราะต่างตระหนักถึงความยั่งยืนของกองบุญสัจจะสวัสดิการฯ เป็นสำคัญ และส่วนใหญ่รับรู้สถานการณ์การเงินของกองบุญสัจจะสวัสดิการฯ ร่วมกันเป็นอย่างดี และประเด็นสำคัญคือในห้วงเวลาที่ปรับลดสวัสดิการทั้ง 2 เรื่อง เป็นห้วงเวลาที่ยังไม่มีสมาชิกท่านใด ได้รับสวัสดิการดังกล่าวเลย เพราะมีอายุการเป็นสมาชิกยังไม่ครบกำหนด จึงสามารถปรับลดสวัสดิการลงได้ไม่ลำบากมากนัก ส่วนสวัสดิการที่เหลือเป็นไปตามกฎกติกาที่กำหนดร่วมกัน

ข้อมูลสภาพการดำเนินงานของกองบุญสัจจะสวัสดิการไทบ้าน ตำบลเปือย ในการดำเนินงานการวิจัยกระบวนการสร้างและฟื้นฟูทุนทางสังคม สู่ความเข้มแข็งของการจัดสวัสดิการชุมชนในครั้งนี้ ผู้วิจัยได้จัดเก็บรวบรวมข้อมูลโดยการสัมภาษณ์และจัดสนทนากลุ่ม ซึ่งผู้เข้าร่วมประกอบด้วยคณะกรรมการและสมาชิกกองบุญ จำนวน 20 คน เพื่อรับฟังข้อมูลสภาพการดำเนินงานของกองบุญสัจจะสวัสดิการฯ ว่าเป็นอย่างไรบ้าง ข้อมูลที่ได้จากการสนทนากลุ่ม สามารถสรุปปัญหาที่ควรดำเนินการแก้ไขเพื่อความเข้มแข็งและยั่งยืนของกองบุญสัจจะสวัสดิการฯ จำนวน 5 ประเด็น คือ 1) ความเข้าใจในปรัชญาอุดมการณ์กองบุญสัจจะสวัสดิการฯ ของสมาชิกมีน้อย 2) สมาชิกไม่ปฏิบัติตามกฎกติกาในบางครั้ง 3) คณะกรรมการไม่ปฏิบัติตามกฎกติกาในบางครั้ง 4) การบริหารจัดการกองบุญสัจจะสวัสดิการฯ มีความกังวลเรื่องความยั่งยืน และ 5) ไม่ค่อยมีคนรุ่นใหม่เข้ามาสืบทอดเจตนารมณ์หรือทำหน้าที่เป็นคณะกรรมการกองบุญสัจจะสวัสดิการฯ สามารถสรุปสาระสำคัญได้ดังต่อไปนี้

1. ความเข้าใจในปรัชญาอุดมการณ์กองบุญสัจจะสวัสดิการฯ ของสมาชิกมีน้อย ปัจจุบันกองบุญสัจจะสวัสดิการฯ มีคณะกรรมการจำนวน 24 คน และสมาชิกอยู่ทั้งหมดจำนวน 3,735 คน เรื่องความเข้าใจในปรัชญาและอุดมการณ์ของกองบุญสัจจะสวัสดิการฯ ในส่วนของคณะกรรมการนั้น ปฏิบัติหน้าที่ทุกเดือน ในระหว่างปฏิบัติหน้าที่ได้พูดคุยแลกเปลี่ยนความคิดเห็นเรื่องการทำงาน เรื่องปรัชญาอุดมการณ์ระหว่างกรรมการด้วยกันบ้าง ในระหว่างการทำงานได้ตอบคำถามข้อสงสัยให้แก่สมาชิกบ้าง ทำให้คณะกรรมการเองมีความใกล้ชิดอยู่กับเนื้อหาสาระของปรัชญาอุดมการณ์และกฏกติกาของกลุ่มสม่ำเสมอ ส่งผลให้คณะกรรมการมีความเข้าในเรื่องปรัชญาอุดมการณ์ของกองบุญสัจจะสวัสดิการฯ อยู่ในระดับดีถึงดีมาก เพราะสามารถอธิบายสร้างความเข้าใจให้แก่สมาชิกได้ เรื่องความเข้าใจในปรัชญาและอุดมการณ์กองบุญสัจจะสวัสดิการฯ ของสมาชิก ในจำนวนสมาชิกทั้งหมดนั้น สมาชิกรุ่นแรกที่ร่วมก่อตั้งจำนวน 805 คน จะมีความเข้าใจในหลักการ ปรัชญาอุดมการณ์อยู่ในระดับดี เพราะก่อนที่สมาชิกรุ่นแรกจะเข้าร่วมเป็นสมาชิกคณะแกนนำก่อตั้งได้มีการไปจัดเวทีอธิบายหลักการ ปรัชญาอุดมการณ์เป้าหมายและสิ่งที่สมาชิกจะได้รับเมื่อเข้าร่วมเป็นสมาชิกแล้วทุกหมู่บ้านในตำบลเปือย และในวันก่อตั้ง ได้มีการเชิญสมาชิกทั้งหมดเข้าร่วมรับฟังปรัชญาอุดมการณ์อีกครั้ง และได้เปิดโอกาสให้สมาชิกได้ซักถามแลกเปลี่ยนจนเข้าใจอย่างชัดเจนแล้ว จึงสมัครเข้าร่วมเป็นสมาชิก ส่วนสมาชิกรุ่นที่ 2 จนถึงรุ่นปัจจุบัน มีความเข้าใจแบบผิวเผิน เพราะไม่ได้มีการอธิบายอย่างเป็นทางการ แต่ได้มีการอธิบายให้สมาชิกทุกรุ่นได้ฟังในวันทอดผ้าป่าสามัคคีสมทบกองบุญสัจจะสวัสดิการฯ ซึ่งจัดขึ้นทุก 3 ปี และมีสมาชิกเป็นจำนวนมากเข้าร่วม จึงอาจไม่เข้าใจอย่างชัดเจน ดังตัวอย่างคำสัมภาษณ์ต่อไปนี้

“...ในช่วงเริ่มก่อตั้ง คณะทำงานเราได้ลงพื้นที่ไปอธิบายให้ประชาชนได้เข้าใจเรื่องของกองบุญฯ กฎกติกา ปรัชญาอุดมการณ์ และซักถามจนเข้าใจกันดีนั่นแหล่ะจึงสมัครเป็นสมาชิกกองบุญ จึงทำให้ผู้ที่เป็นสมาชิกรุ่นแรกเข้าใจดี แต่รุ่นหลังๆ ไม่ได้ทำอย่างนั้น จึงอาจไม่ค่อยเข้าใจลึกซึ้งนัก และยิ่งนานไปๆ ก็ยิ่งไม่เข้าใจมากขึ้น เพราะสังคมเปลี่ยน จิตใจเปลี่ยน สถานการณ์เปลี่ยน...”

(พระครูอุดมโพธิกิจ, สัมภาษณ์, 4 ธันวาคม 2557)

“...สมาชิกที่สมัครเข้าในช่วงหลังๆ จะมองว่านอนโรงพยาบาล เสียชีวิต กองบุญฯ จะให้เท่าไร รู้อยู่ว่าทำบุญ แต่ก็สนใจสิ่งที่ตนจะได้มากกว่า ซึ่งเป็นปกติของคน แต่เราอยากให้เขาเข้าใจลึกไปมากกว่านั้น คือเรื่องของการทำบุญช่วยเหลือกัน ผ่านกองบุญฯ...”

(สำราญ ปาวรีย์, สัมภาษณ์, 4 ธันวาคม 2557)

“...สมาชิกมีเยอะ การจะหาโอกาสพูดอธิบายให้คนจำนวนมากเข้าใจในเรื่องลึกซึ้ง คือปรัชญาอุดมการณ์ของกองบุญฯ จะยาก เลยทำให้สมาชิกส่วนใหญ่จะไม่ค่อยรู้รายละเอียดเกี่ยวกับกองบุญเท่าไร จะรู้เพียงต้องจ่ายเงินทุกเดือน และป่วย ตาย มาขอรับสวัสดิการที่กองบุญฯ ได้...”

(วิไกร เดชอุดม , สัมภาษณ์, 10 ธันวาคม 2557)

แต่จากข้อมูลที่ได้จากการจัดเวทีสนทนากลุ่มของคณะกรรมการและสมาชิก ได้ประเมินร่วมกันว่า สมาชิกประมาณ 60% มีความเข้าใจในปรัชญาและอุดมการณ์ของกลุ่ม ว่าเป็นการทำบุญช่วยเหลือกัน เป็นการเฉลี่ยทุกข์เฉลี่ยสุขแก่กันตั้งแต่เกิดจนถึงตาย เพราะไม่เช่นนั้นแล้วคงไม่มาสมัครเป็นสมาชิก และอยู่ร่วมปรัชญาอุดมการณ์กันมาหลายปี และได้สรุปร่วมกันจากเวทีสนทนากลุ่มว่า เป็นเรื่องจำเป็นเร่งด่วนที่ต้องพัฒนาสมาชิกให้มีความเข้าใจในปรัชญาอุดมการณ์และพัฒนาให้สมาชิกเห็นแก่ประโยชน์ส่วนรวม ช่วยเหลือเกื้อกูลกัน อันเป็นทุนทางสังคมเป็นฐานและองค์ประกอบที่สำคัญต่อความเข้มแข็งและยั่งยืนของกองบุญสัจจะสวัสดิการฯ

“...เราต้องรีบสร้างความเข้าใจแก่สมาชิก เพราะถ้าไม่เข้าใจหลักการสำคัญแล้ว จะทำให้กองบุญฯ เราขับเคลื่อนต่อไปได้ยาก...”

(ยอดนารี บุญเรือง , สนทนากลุ่ม, 4 กุมภาพันธ์ 2558)

“...ความเข้าใจของสมาชิก มีผลต่อความเข้มแข็งของกลุ่มมาก เพราะจะมีความมั่นคง และมั่นใจในการเป็นสมาชิก ถ้าเขาเข้าใจแล้วเขาจะสามารถพูดให้คนอื่นเข้ามาเป็นสมาชิกเพิ่มได้...”

(สุรีรัตน์ ราชชมพู, สทนากลุ่ม, 4 กุมภาพันธ์ 2558)

2. สมาชิกไม่ปฏิบัติตามกฎกติกาในบางครั้ง

จากการสัมภาษณ์และสนทนากลุ่ม คณะกรรมการและสมาชิก มีความเห็นร่วมกันว่า สมาชิกส่วนใหญ่สามารถปฏิบัติตามกฎกติกาได้อย่างเคร่งครัด ประเมินจากการที่สมาชิกส่งเงินสมทบ ตรงเวลา และไม่ขาดส่งเงินสมทบ เกินเวลาที่กฎกติกากำหนดไว้ว่า ห้ามสมาชิกขาดส่งเงินสมทบเกิน 3 เดือน ที่ปรากฏในปัจจุบันคือ มีสมาชิกขาดส่งเงินสมทบรายเดือนบ้าง แต่ไม่มีสมาชิกท่านใด ขาดส่งเงินสมทบเกิน 3 เดือน เพราะถ้าขาดส่งเกิน 3 เดือนจะขาดจากความเป็นสมาชิก ต้องสมัครเข้าเป็นสมาชิกใหม่ ซึ่งต้องรอเวลาเปิดรับสมัครที่เปิดรับทุก 6 เดือน แต่สมาชิกจะเสียสิทธิ์ในการรับสวัสดิการที่ใช้เวลาการเข้าเป็นสมาชิก เป็นเกณฑ์ ซึ่งคณะกรรมการจะคอยดูและแจ้งแก่สมาชิกที่มีการขาดส่งเงินสมทบที่ใกล้จะครบ 3 เดือนที่มีโอกาสจะขาดความเป็นสมาชิก เพื่อประโยชน์ของสมาชิก ในเรื่องการขอรับเงินสวัสดิการ สมาชิกสามารถจัดเตรียมเอกสาร และขอรับสวัสดิการตรงตามเวลาที่กำหนด ดังคำสัมภาษณ์ต่อไปนี้

“...การไม่ปฏิบัติตามกฎกติกาของสมาชิกที่เห็นได้ชัดคือสมาชิกขาดส่งเงินสมทบรายเดือน ซึ่งคณะกรรมการที่รับผิดชอบแต่ละหมู่บ้านจะคอยดูและเตือนสมาชิกที่ขาดส่ง 2 เดือนติดต่อกัน เมื่อเตือนแล้วสมาชิกก็จะมาส่งไม่ให้ขาดส่งติดต่อกัน 3 เดือน แบบนี้มีให้เห็นบ่อยและก็มากพอสมควร...”

(นายนิมิต ศรีสุวรรณ, สัมภาษณ์, 7 ธันวาคม 2557)

“...สมาชิกบางราย ไม่ค่อยมีเอกสารประกอบในการขอเบิกเงินสวัสดิการ นอนโรงพยาบาล ต้องกลับไปขอจากโรงพยาบาล บางครั้งเสียเวลา บางครั้งต้องเสียเวลารอในเดือนหน้า ซึ่งทำให้สมาชิกไม่พอใจ แต่ทางกองบุญฯ ก็แจ้งให้สมาชิกทราบแล้ว นี่ก็เป็นอีกเรื่องหนึ่งที่สมาชิกไม่ปฏิบัติตามกฎกติกา แต่ก็มีไม่มากนัก...”

(สำราญ ปาวรีย์, สัมภาษณ์, 6 ธันวาคม 2557)

ดังนั้นจึงสามารถสรุปได้ว่าสมาชิกส่วนใหญ่ปฏิบัติตามกฏกติกาได้ในระดับดี เพราะส่วนใหญ่ส่งเงินสมทบและแสดงเอกสารหลักฐานขอรับเงินสวัสดิการตรงเวลาและจัดเตรียมเอกสารประกอบการรับสวัสดิการได้อย่างครบถ้วน

3. คณะกรรมการไม่ปฏิบัติตามกฎกติกาในบางครั้ง

จากการสัมภาษณ์และสนทนากลุ่มของสมาชิกกองบุญสัจจะสวัสดิการฯ ได้รับทราบข้อมูลว่า คณะกรรมการส่วนใหญ่เป็นคณะกรรมการกลุ่มสัจจะสะสมทรัพย์ เพื่อพัฒนาคุณธรรมครบวงจรชีวิต ที่มีในตำบลอยู่แล้ว ซึ่งมีกฎกติกาที่ไม่แตกต่างกันมากนัก ด้วยเหตุดังกล่าวคณะกรรมการจึงสามารถปฏิบัติตามกฎกติกาได้อยู่ในระดับดี จะมีบ้างที่คณะกรรมการมาทำงานไม่ตรงเวลา แต่มีจำนวนน้อยและเป็นบางครั้งเท่านั้น คณะกรรมการส่วนใหญ่มีความรับผิดชอบต่อหน้าที่เมื่อไม่สามารถมาปฏิบัติหน้าที่ได้จะมีการแจ้งให้เพื่อนที่เป็นคณะกรรมการร่วมกัน ทำหน้าที่แทนไปพลางก่อน แล้วได้มาทำหน้าที่ของตนเองล่าช้าบ้าง ซึ่งไม่มีบ่อยนัก และมีบ้างที่คณะกรรมการบางท่าน มีธุระจำเป็นไม่สามารถมาทำหน้าที่ได้ แต่ได้มีการลาและให้คณะกรรมการท่านอื่นปฏิบัติหน้าที่แทน

4. การบริหารจัดการกองบุญสัจจะสวัสดิการฯ มีความกังวลเรื่องความยั่งยืน

จากการสัมภาษณ์และจัดเวทีสนทนากลุ่มของสมาชิกและคณะกรรมการ สามารถสรุปสาระสำคัญได้ คือ ด้านคณะกรรมการทำงานร่วมกันได้ดี เพราะเป็นคณะกรรมการที่ทำงานร่วมกันในกิจกรรมต่าง ๆ ของตำบลสม่ำเสมออยู่แล้ว รู้และเข้าใจกันเป็นอย่างดี ด้านการบริหารจัดการการเงินภายในกองบุญสัจจะสวัสดิการฯ ไม่ประสบปัญหาเช่นเดียวกัน เพราะคณะกรรมการปฏิบัติตามกฏกติกาอย่างเคร่งครัด มีเพียงการประเมินความเสี่ยงด้านการเงินสำหรับจ่ายสวัสดิการแก่สมาชิกและปรับลดจำนวนเงินในการจ่ายสวัสดิการแก่สมาชิกลง 2 เรื่อง คือ การจ่ายสวัสดิการเรื่องการเสียชีวิตที่เดิมกำหนดจำนวนการจ่ายสูงสุดแก่สมาชิกที่เป็นสมาชิกมาแล้ว 15 ปี จำนวน 30,000 บาท ปรับลดลงเหลือ 20,000 บาท และการจ่ายเงินสวัสดิการด้านบำนาญแก่สมาชิกที่มีอายุ 60 ปี และเป็นสมาชิกมาแล้ว 15 ปี เดือนละ 500 บาท ปรับลดลง เป็นจ่ายรายปี ๆ ละ 500 บาท เพราะประเมินแล้วหากไม่ปรับลดจำนวนลง จะส่งผลกระทบต่อความยั่งยืนของกองบุญสัจจะสวัสดิการฯ เพราะในปัจจุบันบางเดือนการดำเนินงานต้องประสบกับความขาดดุล (เงินสมบทที่สมาชิกจ่ายรายเดือน ไม่เพียงพอต่อเงินที่ต้องจ่ายสวัสดิการแก่สมาชิกในเดือนนั้น ต้องไปเบิกเงินจากธนาคารมาจ่ายให้) บ้างแล้ว แต่การปรับลดเรื่องสวัสดิการดังกล่าวไม่ได้ส่งผลกระทบต่อความเชื่อมั่นและความรู้สึกของสมาชิก เพราะกองบุญสัจจะสวัสดิการฯ ดำเนินการยังไม่ถึง 15 ปี จึงยังไม่ได้จ่ายสวัสดิการทั้ง 2 เรื่องให้สมาชิกท่านใดเลย แต่เมื่อประเมินจากการปฏิบัติจริงแล้ว บางเดือนเงินที่รับไม่เพียงพอต่อสวัสดิการที่ต้องจ่าย จึงได้มีการประชุมและมีความเห็นดังกล่าวออกมา เพื่อความยั่งยืนของสวัสดิการชุมชน ที่จะสามารถอยู่ดูแลสมาชิกได้อย่างยั่งยืน

“...สวัสดิการที่กำหนดไว้เดิมนั้น เรื่องบำนาญผู้สูงอายุรายเดือนและสวัสดิการสมาชิกเสียชีวิตนั้น ปีที่แล้วมีอยู่ 3 เดือน สมาชิกเสียชีวิต 5 รายต่อเดือน เงินสวัสดิการไม่พอเลย จากเหตุการณ์นั้น ก็เลยเรียกประชุมกรรมการก่อน เมื่อเห็นตรงกันว่าควรปรับลด จึงแจ้งประชุมสมาชิก จึงได้มีการปรับลดสวัสดิการเรื่องดังกล่าวลง เพื่อความยั่งยืนของกองบุญฯ...”

(พระครูอุดมโพธิกิจ, สัมภาษณ์, 4 ธันวาคม 2557)

ประเด็นการเป็นองค์กรแห่งการเรียนรู้และการตรวจสอบข้อมูลร่วมกันของคณะกรรมการ ประสบปัญหาอยู่บ้าง เพราะที่ผ่านมาคณะกรรมการทำงานเสร็จแล้วในแต่ละครั้ง ไม่ได้มีการประชุมสรุปและตรวจสอบข้อมูลร่วมกัน จึงทำให้คณะกรรมการแต่ละท่านไม่ทราบข้อมูลที่เป็นสรุปภาพรวมผลการทำงานประจำเดือน แต่จะรู้ข้อมูลในหน้าที่ของตนเอง ซึ่งอาจทำให้เกิดการสื่อสารข้อมูลที่ไม่ตรงกันขาดความเป็นเอกภาพ และอาจเกิดการทุจริตขึ้นได้ เพราะคณะกรรมการทุกคนไม่ได้รับทราบและร่วมตรวจสอบจำนวนเงินที่รับในแต่ละเดือนและจำนวนเงินที่จ่ายในแต่ละเดือนและจำนวนเงินที่ต้องนำฝากธนาคารในแต่ละเดือน เป็นต้น ในเวทีสนทนากลุ่มได้มีความเห็นร่วมกันว่าต้องหาวิธีแก้ปัญหาดังกล่าว เพื่อสร้างการเรียนรู้ เสริมความเข้มแข็งและความเป็นเอกภาพของการบริหารจัดการเพื่อความยั่งยืนและเข้มแข็งของกองบุญสัจจะสวัสดิการฯ

“...คณะกรรมการทำงานแต่ละเดือน หน้าที่ตนเองเสร็จแล้วก็กลับกัน ปล่อยให้เป็นหน้าที่ของประธาน และเลขา ซึ่งจะสรุปตัวเลขอย่างไรไม่มีใครรู้ และคณะกรรมการ เมื่อถูกสมาชิกในหมู่บ้านถาม ก็ตอบอะไรไม่ค่อยได้ เพราะไม่รู้ว่าเงินเหลือจากจ่ายสวัสดิการแล้วเท่าไร ทำให้สมาชิกไม่มั่นใจในกองบุญ...”

(วิไกร เดชอุดม, สนทนากลุ่ม, 4 กุมภาพันธ์ 2558)

5. ไม่ค่อยมีคนรุ่นใหม่เข้ามาสืบทอดเจตนารมณ์หรือทำหน้าที่เป็นคณะกรรมการ

จากการสัมภาษณ์และสนทนากลุ่มคณะกรรมการและสมาชิก มีประเด็นที่ทุกภาคส่วนเป็นห่วงและกังวลร่วมกันคือ ในปัจจุบันไม่ค่อยมีผู้เสียสละมาทำหน้าที่เป็นคณะกรรมการ ชุดที่เป็นอยู่นี้บางคนเป็นมาหลายสมัยแล้ว เคยลาออกเปิดโอกาสให้คนที่สนใจเข้ามาทำหน้าที่ แต่ไม่มีใครอาสาเข้ามาทำ ตนเองจึงต้องกลับเข้ามาทำหน้าที่เช่นเดิม ซึ่งวาระการดำรงตำแหน่งของคณะกรรมการมีวาระการดำรงตำแหน่ง 1 ปี สิ้นปีสรุปผลการทำงานในที่ประชุมใหญ่แล้ว คณะกรรมการทุกคนจะลาออก เพื่อเปิดโอกาสให้มีการเลือกตั้งคณะกรรมการชุดใหม่ แต่ที่ผ่านมาไม่ค่อยมีผู้อาสาเข้ามาทำหน้าที่นี้ คณะกรรมการชุดเดิมจึงต้องทำหน้าที่ต่อมาถึงปัจจุบัน แต่ก็มีคณะกรรมการบางคนที่ติดภารกิจจริง ๆ ไม่สามารถทำหน้าที่ต่อไปได้ ทางสมาชิกก็ต้องขอร้องสมาชิกที่มีเวลาและมีความสามารถเข้ามาทำหน้าที่กรรมการแทน ซึ่งเป็นในลักษณะนี้ในหลายปี

“...ทุกปีคณะกรรมการชุดเดิมก็ลาออกหมด เพื่อให้มีการเลือกตั้งใหม่ แต่ไม่มีใครเสนอตัวเข้ามาทำหน้าที่ เพราะมันไม่มีผลประโยชน์ ต้องคนที่มีเวลาและเสียสละจริง ๆ จึงจะทำได้ สุดท้ายกรรมการชุดเดิมก็ต้องถูกเลือกให้ทำหน้าที่ต่อไป เป็นอย่างนี้ทุกปี จึงน่าห่วงว่า คนอื่น ๆ จะทำไม่เป็น เมื่อคณะกรรมการเก่า ๆ ไม่ได้อยู่แล้ว...”

(สำราญ ปาวรีย์, สนทนากลุ่ม, 4 กุมภาพันธ์ 2558)

ดังนั้นทุกภาคส่วนจึงมีความกังวลเรื่องการสร้างคนรุ่นใหม่เข้ามาสืบทอดเจตนารมณ์ทำหน้าที่เป็นคณะกรรมการ ในเรื่องนี้สมาชิกได้ให้ข้อมูลว่า คณะกรรมการชุดเดิมทุกคนทำงานดีอยู่แล้ว จึงอยากให้ท่านได้ทำงานต่อไป แต่ก็มีความกังวลเรื่ององค์ความรู้ในการดำเนินการ หากเกิดอุบัติเหตุที่ไม่สามารถคาดการณ์ได้ เช่น เรื่องการเสียชีวิตกะทันหัน องค์ความรู้ในการดำเนินงานของคณะกรรมการท่านนั้นจะขาดหายไป จึงควรมีการสลับสับเปลี่ยนกันเข้ามาทำหน้าที่เป็นคณะกรรมการเพื่อการเรียนรู้และเป็นการสร้างความเข้มแข็งและยั่งยืนแก่กองบุญสัจจะสวัสดิการฯ ด้วย ซึ่งเป็นโจทย์วิจัยในการแสวงหาแนวทางแก้ไขร่วมกัน

**4.2 สรุปข้อมูลสภาพการดำเนินงานของกองบุญสัจจะสวัสดิการฯ จากการสัมภาษณ์**

สรุปข้อมูลสภาพการดำเนินงานของกองบุญสัจจะสวัสดิการฯ จากการสัมภาษณ์ และสนทนากลุ่ม ประธาน คณะกรรมการ และสมาชิก สามารถสรุปสภาพปัญหาการดำเนินงานของกลุ่มได้ดังนี้ 1) เรื่องความเข้าใจในปรัชญาอุดมการณ์กองบุญสัจจะสวัสดิการฯ ของสมาชิก ยังมีปัญหาอยู่ สมาชิกส่วนใหญ่ยังมุ่งถึงประโยชน์ที่ตนจะได้รับ (สวัสดิการ) เป็นสำคัญ ยังไม่ค่อยคำนึงถึงการทำบุญช่วยเหลือ เอื้ออาทรกัน การเฉลี่ยทุกข์เฉลี่ยสุขกัน ซึ่งถือเป็นอุดมการณ์ที่สำคัญ ต้องแสวงหาแนวทางสร้างความเข้าใจแก่สมาชิกให้มากขึ้นกว่าที่เป็นอยู่ 2) สมาชิกและคณะกรรมการส่วนใหญ่สามารถปฏิบัติตามกฎกติกาได้ในระดับดี 3) การบริหารจัดการกองบุญสัจจะสวัสดิการฯ ประสบปัญหาเรื่องคณะกรรมการทุกคนไม่รับรู้ข้อมูลสรุปผลการดำเนินงานในแต่ละเดือน จะรู้ข้อมูลดังกล่าวเฉพาะประธาน เลขา และเหรัญญิกเท่านั้น ซึ่งอาจนำไปสู่การยักยอกเงินได้ และ 4) การสร้างคนรุ่นใหม่หรือคณะกรรมการสำรองเพื่อเข้ามาสืบทอดเจตนารมณ์และองค์ความรู้ของการบริหารจัดการต่อไป จึงได้สรุปร่วมกันว่า คณะ กรรมการและผู้วิจัยต้องร่วมกันแสวงหาแนวทางแก้ไขและพัฒนากองบุญสัจจะสวัสดิการฯ ให้เข้มแข็งและยั่งยืน